Numărul românilor care apelează la ajutorul psihologilor a crescut considerabil în ultimii ani. Stresul de la locul de muncă, ritmul accelerat al vieții sau problemele din viața cotidiană îi fac pe aceștia să apeleze la specialiști.
Psihologii susțin că au observat o creștere a numărului de pacienți născuți în anii '90 și au și o explicație pentru acest fenomen.
Românii născuți în anii '90, cei mai fideli pacienți ai psihologilor
Conform psihologilor, foarte mulți dintre cei care au nevoie de ajutor sunt românii născuți între anii 1990 și 2000. Specialiștii susțin că această generație a înțeles că psihologul nu mai este o rușine sau un moft.
"Putem spune că tinerii născuți în perioada 1990-2000 sunt o generație de sacrificiu. Sunt copii crescuți în democrație, de către părinți care au trăit, o mare parte a vieții, în comunism. Astfel, unii părinți și-au crescut și educat copiii în aceeași manieră în care au fost crescuți chiar ei. Între timp, lumea s-a schimbat, iar tinerii de astăzi trăiesc o viață cu totul diferită. Astfel, anumite trăiri din copilărie ajung să își pună amprenta și la maturitate. Foarte mulți dintre cei care ajung la cabinet vin cu această problemă, cu traume din copilărie. Astfel, avem mulți pacienți care au ajuns să fie depresivi, anxioși sau să trăiască cu diverse frici, plantate adânc, încă din copilărie", a precizat Andreea Coman, psiholog ieșean
Viciile, un alt motiv pentru care tinerii ajung la psiholog
Psihologii mai susțin că persoanele născute în perioada menționată se confruntă, de multe ori, cu dependențe. Astfel, există tot mai mulți români care apelează la ajutor de specialitate pentru a scăpa de vicii și pentru a înțelege apariția acestora.
"Trăim într-un adevărat haos, iar mediul care ne înconjoară poate fi extrem de bulversant pentru cei tineri, neformați. Este greu să distingi binele de rău și astfel poți cădea, foarte ușor, în capcana dependențelor. Vorbim de dependențe de droguri, dependențe de jocuri de noroc, de alcool și chiar de pornografie. Avem pacienți care se confruntă cu astfel de probleme și care, într-un final, au înțeles că nu le pot depăși singuri. De multe ori, ei sunt îndrumați de către rude, de către părinți, la cabinetele noastre. O persoană dependentă se poate vindeca, poate depăși această problemă. Este nevoie ca, în primul rând, să înțeleagă mecanismul dependenței și motivul pentru care aceasta a apărut", adaugă psihologul ieșean.
Conform statisticilor oferite de Organizația Mondială a Sănătății, doar 11% dintre români au ajuns vreodată la psiholog. Astfel, aceasta nu este prima opțiune a românilor când vine vorba despre gestionarea unor dificultăți emoționale. Totodată, doar 44% dintre cei intervievați privesc psihoterapie ca pe o soluție pentru problemele lor.
Cu toate acestea, psihologii cred că situația se va schimba, în următorii ani.
"Generațiile se schimbă, iar tinerii sunt conștienți că au nevoie de ajutor, de îndrumare, în unele momente dificile. Credem că aceste cifre se vor îmbunătăți, cu timpul", a încheiat Andreea Coman.